Author: administrator
Last saved by: koki
Company: Abyss

B. Osobitná časť

K § 1
 
Ustanovuje sa, že zamestnancovi pri výkone práce vo verejnom záujme, ktorý sa podieľa na plnení úloh ozbrojených síl Slovenskej republiky a ktorý bude s jeho súhlasom vyslaný mimo územia Slovenskej republiky na účely humanitárnej pomoci, mierovej pozorovateľskej misie, vojenskej operácie alebo v rámci plnenia záväzku z medzinárodnej zmluvy o spoločnej obrane proti napadnutiu bude poskytovaný zahraničný príspevok, ktorý sa bude členiť na základný príspevok a príspevok za zaradenie operácie do kategórie.
 
K § 2
 
Ustanovuje sa suma základného príspevku, ktorá bude diferencovaná v závislosti od vykonávanej činnosti počas vyslania do operácie osobitne pre zamestnancov vykonávajúcich pracovné činnosti s prevahou duševnej práce v rozpätí 200 až 1 110 eur mesačne a pre zamestnancov vykonávajúcich pracovné činnosti remeselné, manuálne alebo manipulačné s prevahou fyzickej práce v rozpätí 80 až 410 eur mesačne.
 
K § 3
 
Ustanovuje sa suma príspevku za zaradenie operácie do kategórie.
V odseku 1 sa ustanovuje suma príspevku za zaradenie operácie do kategórie pre zamestnancov vyslaných na účely humanitárnej pomoci. Suma príspevku je diferencovaná v závislosti od zaradenia humanitárnej pomoci do kategórie štandardnej, náročnej, veľmi náročnej alebo extrémnej.
V odseku 2 sa ustanovuje suma príspevku za zaradenie operácie do kategórie pre zamestnancov vyslaných na účely mierovej pozorovateľskej misie, vojenskej operácie alebo plnenia záväzku z medzinárodnej zmluvy o spoločnej obrane proti napadnutiu. Rovnako ako u humanitárnej pomoci aj tu sa suma príspevku navrhuje diferencovať v závislosti od zaradenia konkrétnej misie alebo operácie do kategórie štandardnej, náročnej, veľmi náročnej alebo extrémnej.
 
K § 4 
 
Ustanovuje sa zaradenie operácie v závislosti od miery rizík do štyroch kategórií, a to štandardnej, náročnej, veľmi náročnej a extrémnej.
Do štandardnej kategórie sa navrhujú zaradiť operácie, ktoré sa budú vykonávať                   v podmienkach z hľadiska zdravotného zabezpečenia a hygienického zabezpečenia porovnateľných s podmienkami v Slovenskej republike, v krajine vyslania bude vojenská situácia a politická situácia bez incidentov, budú dodržiavané mierové dohody, bude možný voľný pohyb v priestore pôsobenia operácie. Medzi operácie, ktoré sú zaradené do kategórie štandardná a v ktorých v súčasnosti pôsobia profesionálni vojaci ozbrojených síl Slovenskej republiky patria napríklad operácie na území Golanských výšin a na území Cypru.
Do náročnej kategórie sa navrhujú zaradiť operácie, ktoré sa budú vykonávať v subtropických klimatických podmienkach, v krajine vyslania budú narušované mierové dohody, budú sa vyskytovať občasné incidenty a útoky na účastníkov operácie, priestor pôsobenia operácie bude zamínovaný, bude obmedzená možnosť opustenia tábora vo voľnom čase, bude sa vyžadovať nosenie osobných ochranných pomôcok napríklad prilby, nepriestrelnej vesty. Medzi operácie, ktoré sú zaradené do kategórie náročná a v ktorých v súčasnosti pôsobia profesionálni vojaci ozbrojených síl Slovenskej republiky, patria napríklad operácie na území Kosova a Bosny a Hercegoviny.
Do veľmi náročnej kategórie sa navrhujú zaradiť operácie, ktoré sa budú vykonávať v tropických klimatických podmienkach, v krajine vyslania sa bude vyskytovať veľký počet incidentov a narušovania mierových dohôd, budú sa občas vyskytovať závažné infekčné ochorenia (napríklad malária, hepatitída, TBC), priestor v okolí tábora bude zamínovaný, budú sa vyskytovať slovné a fyzické útoky na účastníkov operácie, účastníci operácie budú mať obmedzený pohyb, ktorý bude možný len po vyznačených cestách s osobnými ochrannými prostriedkami (napríklad prilba, nepriestrelná vesta) a pri plnení vojenských a bezpečnostných opatrení bude na účastníkov vyvíjaná zvýšená fyzická záťaž a psychický tlak. Medzi operácie, ktoré boli zaradené do kategórie veľmi náročná a v ktorých pôsobili profesionálni vojaci, bola zaradená napríklad operácia na území Afganistanu ukončená v roku 2006 a na území Libanonu ukončená v roku 2007.
Do extrémnej kategórie sa navrhujú zaradiť operácie, ktoré sa budú vykonávať v tropických klimatických podmienkach, krajina vyslania bude ohrozená alebo postihnutá ozbrojeným konfliktom, v krajine vyslania nebudú plnené mierové dohody, budú sa vyskytovať trvalé otvorené zrážky medzi znepriatelenými stranami, bude vysoký stupeň ohrozenia života účastníkov operácie, nebude možné vychádzať z tábora,  bude sa vyžadovať trvalé nosenie osobných ochranných prostriedkov. Medzi operácie, ktoré sú zaradené do kategórie extrémna a v ktorých v súčasnosti pôsobia profesionálni vojaci ozbrojených síl Slovenskej republiky, patrí napríklad operácia na území Afganistanu.
       
K § 5 
 
Navrhuje sa zrušiť nariadenie vlády Slovenskej republiky č. 336/2002 Z. z., ktorým sa ustanovujú podrobnosti na poskytovanie zahraničného príspevku. 
 
K § 6 
 
Navrhuje sa účinnosť nariadenia vlády.